பண்டித விகாரம்

**பண்டித் விகாரம்** அல்லது **பண்டித பீகார் பல்கலைக்கழகம்** என்பது இந்தியத் துணைக்கண்டத்தின் பண்டைய பல்கலைக்கழகங்களில் ஒன்று. இது கிபி 8 ஆம் நூற்றாண்டில் கிழக்கு வங்காளத்தில் (இன்றைய வங்காளதேசம்) சிட்டகொங்கில் நிறுவப்பட்டது. ஆனால் இது இப்போது முற்றிலும் அழிந்துவிட்டது. இந்தப் பல்கலைக்கழகம் அடிப்படையில் நாளந்தா பல்கலைக்கழகத்தைப் போன்ற ஒரு கல்வி நிறுவனமாக இருந்துள்ளது. மேலும், இது கிழக்கு வங்காளத்தில் வச்சிரயான பௌத்த மதத்தை கற்பிப்பதற்கும் பரப்புவதற்கும் ஒரு மையமாகவும் செயல்பட்டது. பொ.ஊ. 1197ல் தில்லி சுல்தானின் படைத்தலைவர் பக்தியார் கில்ஜியின் படைவீரர்களால் நாளந்தா பல்கலைக்கழகம் முற்றாக அழிக்கப்பட்டது. இதன் காரணமாக பல கிழக்கு பௌத்த அறிஞர்கள் பண்டித பீகாரில் தஞ்சம் புகுந்தனர். பாலப் பேரரசின் பௌத்த பிக்கு அதிஷா தீபாங்கர ஸ்ரீஜானா, பண்டித் பீகாரில் சிறிது காலம் தங்கி படித்துள்ளார்.

பண்டித பீகாரில் இருந்த பேராசிரியர்கள், அவர்களின் கற்பித்தல், படிப்பு மற்றும் யோகா நடைமுறைகளுடன், ஓய்வு நேரத்தில் பாடல்கள் மற்றும் கவிதைகளையும் இயற்றினர். இது பின்னர் அபகத்த மொழியில் எழுதப்பட்ட சர்யாபத் என்ற வச்சிரயான பௌத்தக் கவிதைகளாக அங்கீகாரம் பெற்றது. பண்டித பீகாருக்கு முன்னும் பின்னும், சுமார் 18 ஆம் நூற்றாண்டின் நடுப்பகுதி வரை, வேறு எந்த கல்வி நிறுவனத்தின் பெயரும் வரலாற்றில் காணப்படவில்லை.

## அமைவிடம்
பண்டித பீகார் பலகைலைக்கழகத்தின் இருப்பிடம் குறித்து பல்வேறு கருத்துக்கள் உள்ளன. கண்டுபிடிக்கப்பட்ட சில நினைவுக் கலைப்பொருட்களின் படி, திபெத் மற்றும் பௌத்தக் கலாச்சார நிபுணர் சரத் சந்திர தாஸ் மற்றும் பிற அறிஞர்கள் மற்றும் ஆராய்ச்சியாளர்கள் 8 ஆம் நூற்றாண்டில், பல்கலைக்கழகம் சிட்டகொங் நகரில் இன்றைய பொது மருத்துவமனையை ஒட்டிய மலையில் அமைந்திருந்தது என்று ஊகிக்கின்றனர். ஒருசிலர் இது சீதகுண்டா மாவட்டத்திலுள்ள சந்திரநாத் மலையில் அமைந்திருந்ததாக நம்புகின்றனர். இருப்பினும், பெரும்பாலான கருத்துக்களின் அடிப்படையில், பல்கலைக்கழகம் தியாங் மலையில் அமைந்திருந்தது என்பதற்கு நிறைய ஆதாரங்களும் தரவுகளும் உள்ளன. பிப்ரவரி 1927 இல், அன்வாராவில் உள்ள தியாங் மலையில் உள்ள ஜியூரி மற்றும் ஹாஜிகான் கிராமங்களின் எல்லையில் 66 பித்தளை புத்தர் சிலைகள் கண்டுபிடிக்கப்பட்டன. இது இந்த இடத்தில் பல்கலைக்கழகம் இருந்ததற்கான ஆதாரங்களை உறுதிப்படுத்துகிறது.

## வரலாறும் வீழ்ச்சியும்
பாட்டியா மாவட்டத்தின் சக்ரசாலாவின் ஒரு பிராமணரான  திலோபா பல்கலைக்கழகத்தின் முதல்வராக இருந்துள்ளார். திலோபா எள் விதைகளை அரைத்து தனது வாழ்க்கை வாழ்ந்து வந்ததால் அவருக்கு அந்தப் பெயர் வந்தது. பின்னர், வச்சிரயான பௌத்தத்தைத் தழுவிய பிறகு, அவர் பிரஜ்னபத்ரா என்ற பெயரைப் பெற்று பண்டித விகாரத்தின் முதல்வராக நியமிக்கப்பட்டார். மகத நாட்டின் தலைமை ஆச்சாரியர் நரோபாவின் சீடராக இருந்துள்ளார். பௌத்த சித்தர்களான இலூயிப்பர்,சவரிபர், இலாரிபர், அவதூதாபர், அமோகனாதர், தர்மஸ்ரீ, மைனா, புத்தஜனபாதர் மற்றும் அனங்கவஜ்ரர் போன்ற அறிஞர்கள் பண்டித பீகாருக்கு பார்வையாளர்களாகவும் அல்லது பேராசிரியர்களாகவும் வந்ததாக அறியப்படுகிறது. இந்த மடாலயத்தில் பல்வேறு பௌத்த அறிஞர்கள் (பண்டிதகர்கள்) கூடியிருந்த காரணத்தால் *பண்டித பீகார்* என்ற பெயர் தோன்றியிருக்கலாம் என்று ஆராய்ச்சியாளர்கள் ஊகிக்கின்றனர்.

பண்டித பீகாரின் வீழ்ச்சிக்கான காரணம் தெரியவில்லை. இந்தப் பல்கலைக்கழகம் கிபி 8ஆம் நூற்றாண்டில் இருந்ததாக நம்பப்படுகிறது. கிபி 1059-இல் மியான்மரின் மன்னர் அனோரதர் சிட்டகொங் மற்றும் பட்டிகாராவைக் கைப்பற்றிய பிறகு, அங்கு நடைமுறையில் இருந்த மகாயான பௌத்தப் பாரம்பரியத்தை ஒழித்து, ஈனயானம்அல்லது தேரவாத பௌத்தப் பிரிவை ஊக்குவிக்கத் தொடங்கினார். பின்னர், கிபி 1230-இல், சமதாத நாட்டின் மன்னரான தாமோதர் தேவன் (ஆட்சி கிபி 1230-1253) சிட்டகொங்குடன் சேர்ந்து பட்டிகாராவையும் கைப்பற்றி கிபி 1253 வரை இப்பகுதியை ஆட்சி செய்தார். வரலாற்று ரீதியாக, தாமோதர் தேவ மன்னரின் ஆட்சியின் போது, பண்டித விகாரம் நன்கு செழிப்பான நிலையில் இருந்தது என்பது அறியப்படுகிறது.

பிற்கால நூற்றாண்டில், கிபி 1340இல், சோனார்கானின்சுல்தான் பக்ருதீன் முபாரக் ஷாவின் (ஆட்சி கிபி 1338-1350) தளபதி கதல்கான் காசி, அரக்கனியர்களை சிட்டகொங்க் பிராந்தியத்திலிருந்து வெளியேற்றி, அங்கு முதல் முறையாக முஸ்லீம் ஆட்சியின் கீழ் கொண்டு வந்தார். கிபி 1580 வரை, இப்பிராந்தியம் சுதந்திர சுல்தான்கள் மற்றும் வங்காளத்தின் ஆப்கானிய ஆட்சியாளர்களின் ஆட்சியின் கீழ் இருந்தது. இந்தக் காலகட்டத்தில், பண்டித பீகாரின் நிலை மோசமாக இருந்ததாக கருதப்படுகிறது. அரக்கனின் வரலாற்று ஆதாரங்களின்படி, அந்த நேரத்தில், அரக்கனின் மன்னர்கள் சில நேரங்களில் தற்காலிகமாகவும், சில நேரங்களில் நீட்டிக்கப்பட்ட காலத்திற்கும் சிட்டகொங் பிராந்தியத்தை கட்டுப்பாட்டுக்குள் கொண்டு ஆட்சி செய்தனர். கிபி 1580-இல் அரக்கனிய மன்னர் மின் பலாங் ஆப்கானிய இராணுவ ஆட்சியாளர் ஜமால் கான் பன்னியை தோற்கடித்து, இப்பகுதி முழுவதையும் அரக்கன் இராச்சியத்துடன் இணைத்துக் கொண்டார். அப்போதிருந்து கிபி 1666 ஜனவரி 27 வரை, சிட்டகொங் அரக்கன் இராச்சியத்தின் ஒரு பகுதியாக இருந்தது. இந்தக் காலகட்டத்திலும் பண்டித பீகார் தொடர்ந்து செயல்பட்டு வந்ததாக வரலாற்றாசிரியர்கள் நம்புகின்றனர். முகலாயப் பேரரசர் அவுரங்கசீப் ஆட்சியின் போது வங்காளம் (1658–1669) மற்றும் தக்காண ஆளுநராகவும் (1658–1669) , தலைமைப் படைத்தலவராகவும் பணியாற்றிய சயிஸ்ட கான் தனது மகன் புசுர்க் உமேத் கானை தனது தலைமைத் தளபதியாக நியமித்து சிட்டகொங் பிராந்தியத்தை கைப்பற்னார். இந்தப் போர்களின் போது, சிட்டகொங்கிலுள்ள பண்டைய துறைமுக நகரமான டயாங் சேதமடைந்தது, இதன் விளைவாகவும் காலப்போக்கில், பண்டித விகாரம் இறுதியில் இல்லாமல் போனது என்று கருதப்படுகிறது.

## மறுசீரமைப்பு
2012 ஆம் ஆண்டில், பல்கலைக்கழக மானியக் குழுவின் சிறப்புக் குழு ஒன்று அன்வாராவில் உள்ள தயாங் மலையில் உள்ள பண்டித பீகாரின் வரலாற்று இடிபாடுகளுக்கு நேரில் சென்று பார்வையிட்டது. முதன்மையாக சீனா, ஜப்பான், தாய்லாந்து மற்றும் இலங்கை ஆகிய நாடுகளால் கூட்டாக நிதியளிக்கப்பட்ட சுமார் நூற்று ஐம்பது ஏக்கர் மலை நிலப்பரப்பில் பல்கலைக்கழகம் மீண்டும் நிறுவப்படும் என்று முடிவு செய்யப்பட்டுள்ளது.

## புத்துணர்வு முயற்சிகள்
பிரதமர் ஷேக் ஹசீனா தனது 2010 சீனப் பயணத்தின் போது, இந்தியாவில் பண்டைய நாளந்தா பல்கலைக்கழகத்தின் மறுமலர்ச்சியின் அடிச்சுவடுகளைப் பின்பற்றி, பண்டைய பல்கலைக்கழகத்தை சர்வதேச பண்டிதப் பல்கலைக்கழகமாக புதுப்பிக்க முன்மொழிந்தார். 2016 ஆம் ஆண்டு நிலவரப்படி, நிதி இல்லாததால் இந்த அறிவிப்பு செயல்படுத்தப்படவில்லை.

## மேலும் வாசிக்க
* 

## மேற்கோள்கள்

பகுப்பு:CS1 uses Bengali-language script (bn)
பகுப்பு:CS1 Bengali-language sources (bn)
பகுப்பு:பௌத்த கட்டடக்கலை
பகுப்பு:சிட்டகாங் கோட்டம்
பகுப்பு:இந்திய துணைக்கண்டத்தின் பண்டைய பல்கலைக்கழகங்கள்
பகுப்பு:Coordinates on Wikidata
பகுப்பு:Pages using gadget WikiMiniAtlas